b'\n_START_ARTICLE_\nLaistrygonit\n_START_PARAGRAPH_\nLaistrygonit (muinaiskreikaksi \xce\x9b\xce\xb1\xce\xb9\xcf\x83\xcf\x84\xcf\x81\xcf\x85\xce\xb3\xcf\x8c\xce\xbd\xce\xb5\xcf\x82, Laistrug\xc3\xb3nes, lat. Laestrygones) oli kreikkalaisessa mytologiassa j\xc3\xa4ttil\xc3\xa4isten kansa, joka harrasti ihmissy\xc3\xb6nti\xc3\xa4 ja kuvattiin muutenkin \xc3\xa4\xc3\xa4rimm\xc3\xa4isen barbaariseksi. He eiv\xc3\xa4t harjoittaneet maanviljely\xc3\xa4 vaan ainoastaan karjankasvatusta. Laistrygonien esi-is\xc3\xa4ksi mainitaan Laistrygon, Poseidonin ja Gaian poika._NEWLINE_Harharetkill\xc3\xa4\xc3\xa4n Odysseus poikkesi heid\xc3\xa4n maahansa sen j\xc3\xa4lkeen, kun h\xc3\xa4n oli l\xc3\xa4htenyt Aioloksen saarelta, ja ennen kuin h\xc3\xa4n oli vieraillut Kirken luona Aiaian saarella. H\xc3\xa4n menetti t\xc3\xa4\xc3\xa4ll\xc3\xa4 suuren osan miehist\xc3\xb6st\xc3\xa4\xc3\xa4n ja laivansa, jotka laistrygonit rikkoivat, yht\xc3\xa4 lukuun ottamatta._NEWLINE_Laistrygonien kaupungin nimeksi kerrotaan Lamos, ja heid\xc3\xa4n kuninkaakseen nimet\xc3\xa4\xc3\xa4n Antifates, jonka tyt\xc3\xa4r tapasi Odysseuksen tiedustelijat Artakian l\xc3\xa4hteell\xc3\xa4. Tyt\xc3\xa4r toi tiedustelijat is\xc3\xa4ns\xc3\xa4 luo, joka s\xc3\xb6i yhden heist\xc3\xa4 herkkupalanaan. Homeroksen versiossa annetaan ymm\xc3\xa4rt\xc3\xa4\xc3\xa4, ett\xc3\xa4 kaupunki, johon Odysseus rantautui, olisikin Telepylos, ja Lamos laistrygonien kuninkaan nimi._NEWLINE_Odysseus onnistui pakenemaan pienen osan kumppaneistansa kanssa alukselleen, joka ainoana oli ankkuroitu sataman ulkopuolelle laistrygonien tuhotessa kaikki satamassa olevat alukset miehist\xc3\xb6ineen heitt\xc3\xa4m\xc3\xa4ll\xc3\xa4 niit\xc3\xa4 kalliolta valtavilla kiven j\xc3\xa4rk\xc3\xa4leill\xc3\xa4._NEWLINE_Laistrygonien maan sijainti ei ole tiedossa, mutta my\xc3\xb6hemm\xc3\xa4t kreikkalaiset sijoittivat sen Sisiliaan, ja siell\xc3\xa4 erityisesti Etnan juurelle. Tosin viitteet maahan, jossa aurinko ei koskaan laskenut \xe2\x80\x93 Helios pys\xc3\xa4htyi siell\xc3\xa4 tarun mukaan sek\xc3\xa4 matkallaan l\xc3\xa4nteen ett\xc3\xa4 palatessaan takaisin it\xc3\xa4\xc3\xa4n \xe2\x80\x93 antaa ymm\xc3\xa4rt\xc3\xa4\xc3\xa4 sen sijainneen hyvinkin pohjoisessa, mutta siin\xc3\xa4kin tapauksessa, ett\xc3\xa4 Odysseus olisi k\xc3\xa4ytt\xc3\xa4nyt it\xc3\xa4ist\xc3\xa4 reitti\xc3\xa4, maa on sijoitettu Mustanmeren rannikoille.'